Musaios
Musaios, ca. 500 e.Kr., græsk forfatter til et epyllion om Hero og Leander (da. 1994). Digtet om ulykkelig kærlighed, som måske går tilbage til et lokalt sagn, udspiller sig ved Hellespont (Dardanellerne).
Den yndige unge Hero bor i et tårn i Sestos, og ledet af lyset fra en lampe i tårnet svømmer hendes modige elsker Leander hver nat halvanden kilometer gennem det strømfyldte farvand fra Abydos på den modsatte bred for næste morgen at vende uset hjem.
En stormfuld nat går lampen ud, og da Hero ser sin elskedes lig skyllet i land, kaster hun sig ud fra tårnet for at gå i døden sammen med ham.
Den tragiske historie har appelleret både til antikkens mennesker og senere europæiske forfattere, fx Christopher Marlowe, William Shakespeare, Friedrich Schiller og George Gordon Byron.